موحا أوحمو الزياني

موحا أو حمًو أو عقًا أو حمد، لي معروف ب موحا أوحمُو الزياني (تزاد ف 1857 ف آيت حركات - مات ف 1921 ف توجڭالت) كان قايد (أمغار) ومقاوم مغريبي ضد ليستيعمار لفرانساوي ف زايان.

 حياتو 
تزاد موحا أوحمو الزياني ف 1857 ف وسط عائلة أمحزون، لي تابعة ل قبيلة آيت حركات ف النواحي د خنيفرة، و لي هي طرف من لقبايل د زايان ف لأطلس لمتوسط.

ف 1886، من مورا ما مات خوه سعيد، عيًنو السلطان الحسن اللًول قايد (أمغار) ديال زايان وعطاه 300 عسكري وتلاتة د لمدافع. السلطان عاون موحا حيت كان الحسن اللًول محالف مع لقبيلة ديالو و تيعطيهم السًلاح باش يحاربو لقبايل لي ماباغينش السلطان ف بلاد السيبة.

ف 1908، غادي يبدا موحا يحارب لفرانساويين لي كانو حتلو ديك لوقت الشاوية و الدار لبيضا. ف 1913، غادي يبداو يدخلو لفرانساويين ل لأطلس و غادي يحاربهم موحا و جيشو ف لقصيبة. ف نونبر 1914، غادي يغلبو لقبايل د زايان فرانسا ف لمعركة د لهري، لي تقتل فيها جينيرال فرانساوي و 33 من الضباط ديالو.[youtube.com/watch?v=9ZFp8oqpcmY لقاء مع حفيد موحا أوحمو الزياني - أمودًُو (2019).] من بعد هاد لمعركة غادي تزيد فرانسا ف لعسكر ديالها وغادي تحتل خنيفرة. موحا و لجيش ديالو كملو لمقاومة ديالهم ف الجبل.

نهار 27 مارس 1921، ف لمعركة د أزلاك ن تازمًورت، غادي يموت موحا أوحمو الزياني من بعد ماتيرا فيه واحد من ولادو ب لغلط، وجاب فيه قرطاسة ف لعنق.
 مصادر 

تصنيف:بيوغرافيا د رجال
تصنيف:لمقاومة لمغريبية
تصنيف:زيادة 1857
تصنيف:وفيات 1921
تصنيف:لقرن 20 ف لمغريب
تصنيف:مقالات فيها مصدر و 3000 بايت
تصنيف:ناس تزادو ف خنيفرة
تصنيف:ناس د خنيفرة
تصنيف:زيادة ف لقرن 19
تصنيف:لمغاربا د لقرن 19
تصنيف:لمغاربا د لقرن 20